**Образложење**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. став 1. тач. 6) и 7) Устава Републике Србије, којима је предвиђено да Република Србија уређује и обезбеђује, између осталог, јединствено тржиште, правни положај привредних субјеката, систем обављања појединих привредних и других делатности, банкарски и девизни систем, својинске и облигационе односе и заштиту свих облика својине.

1. **РАЗЛОЗИ ЗА ДОНОШЕЊЕ ЗАКОНА**

Закон о алтернативним инвестиционим фондовима („Сл. гласник РСˮ, број 73/19) који је Народна скупштина Републике Србије усвојила на седници 10. октобра 2019. године, ступио је на снагу осмог дана од дана објављивања у Службеном гласнику РС, а почео је са применом 21. априла 2020. године.

Разлози за доношење овог закона били су бројни, а два се могу посебно истаћи: унапређење и развој тржишта капитала који последично доприноси развоју економијe Републике Србије, као и процес придруживања Републике Србије Европској унији.

У циљу дефинисања најцелисходнијих одредаба сада важећег закона којим је извршено усклађивање са прописима Европске уније, домаћим прописима и условима на домаћем тржишту, била је образована Радна група за израду Нацрта закона о изменама и допунама Закона о инвестиционим фондовима и Нацрта закона о алтернативним инвестиционим фондовима у којој је активно учешће узело 13 институција и представника приватног сектора.

У оквиру процеса приступања Републике Србије Европској унији и Преговарачке позиције Републике Србије за Поглавље 9 „Финансијске услугеˮ, Република Србија је, између осталог, преузела обавезу да транспонује Директиву 2011/61/ЕУ Европског парламента и Савета, од 8. јуна 2011. године, која се односи на управљање алтернативним инвестиционим фондовима, у национални правни оквир Републике Србије, доношењем посебног закона којим се уређују алтернативни инвестициони фондови.

Доношењем Закона о алтернативним инвестиционим фондовима, транспоноване су одредбе европске директиве које пружају већи степен заштите у случају ризичних улагања алтернативних инвестиционих фондова, и којима се детаљно дефинишу правила и услови пословања који се примењују на друштва за управљање овим фондовима.

Још један важан разлог за доношење Закона о алтернативним инвестиционим фондовима била је и потреба за развојем микро, малих и средњих привредних субјеката, који представљају главне актере на тржишту Републике Србије. У свету, један од ефикасних начина финансирања микро, малих и средњих привредних субјеката свакако јесте путем фондова предузетничког капитала („venture capital funds”) и путем фондова приватног капитала („private equity funds”). Усвајањем овог закона обезбеђени су услови за оснивање, организовање и пословање оваквих фондова, а самим тим и за финансијску подршку и развој микро, малих и средњих привредних субјеката, као и тржишта капитала у Републици Србији.

Током периода примене Закона о алтернативним инвестиционим фондовима, учесници на тржишту су указали да је поједине прописане износе потребно кориговати јер могу имати за последицу мањи број и обим приватних инвестиција у алтернативне инвестиционе фондове, као и да би измене неких прагова допринелe популаризацији и промоцији инвестирања у алтернативне инвестиционе фондове кроз диверзификацију и дерискирање полупрофесионалних инвеститора који први пут инвестирају у ову врсту фонда. Истовремено, имајући у виду услове на домаћем тржишту, скренута нам је пажња да бисмо имали значајно већи број алтернативних инвестиционих фондова уколико би се мало релаксирали прописани износи који су услови за њихово оснивање или организовање (зависно од правне форме), као и пословање.

Такође, иако Закон о алтернативним инвестиционим фондовима уређује регистре инвестиционих јединица којe воде друштва за управљање алтернативним инвестиционим фондовима или централни депозитар хартија од вредности, у практичној примени се јавила потреба организовања централизованог регистра залоге на инвестиционим јединицама који би допринео већој правној сигурности, транспарентности и ефикаснијем измирењу.

Зaкoн o тржишту кaпитaлa („Сл. глaсник РС“, број 129/21) прописује да је инвестициона јединица финансијски инструмент, а у складу са одредбама Главе III овог закона која носи наслов „Заложно право на финансијским инструментима“, Централни регистар, депо и клиринг хартија од вредности води регистар заложног права на финансијким инструментима. Овим нацртом се прецизира да се и залога на инвестиционим јединицама води у јединственом регистру залоге на инвестиционим јединицама који води Централни регистар, депо и клиринг хартија од вредности.

Имајући у виду да би већи број алтернативних инвестиционих фондова као и привлачење већег броја инвеститора који би улагали у ове фондове, а посредством њих и у микро, мале и средње привредне субјекате, већа привредна друштва, инфраструктурне објекте и другу имовину, допринело даљем развоју домаћег тржишта капитала, као и привреде уопште, Министарство финансија је, заједно са релевантним институцијама, размотрило примљене коментаре, предлоге и сугестије и припремило Нацрт закона о изменама и допунама Закона о алтернативним инвестиционим фондовима (у даљем тексту: Закон) којим се, поред мањих техничких измена и прецизирања, предлажу и корекције појединих износа за које се може очекивати да ће допринети бржем развоју сектора фондова и унапређењу њиховог пословања у Републици Србији.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. врши се измена у члану 2. став 1. тачка 34) Закона о алтернативним инвестиционим фондовима којом се смањује износ једног од услова које је потребно да испуни мали инвеститор како би се могао сматрати полупрофесионалним инвеститором, са 50.000 евра на 5.000 евра.

Чланом 2. врши се измена у члану 101. став 8. Закона о алтернативним инвестиционим фондовима којом се прописује да затворени алтернативни инвестициони фонд основан у форми акционарског друштва мора имати дводомно управљање уколико основни капитал прелази износ од 10.000.000 евра, уместо досадашњих 200.000 евра.

Чланом 3. врши се измена у члану 102. став 6. Закона о алтернативним инвестиционим фондовима којом се прописује да затворени алтернативни инвестициони фонд основан у форми друштва са ограниченом одговорношћу мора имати дводомно управљање уколико основни капитал прелази износ од 10.000.000 евра, уместо досадашњих 200.000 евра.

Чланом 4. после члана 115. додаје се нови члан 115а којим се ближе уређује залога на инвестиционим јединицама алтернативних инвестиционих фондова, односно да се нa инвeстициoнoj jeдиници мoжe уписaти сaмo jeднo зaлoжнo прaвo и да друштво за управљање уписује заложно право на инвестиционој јединици у Регистар заложног права на инвестиционим јединицама који води Централни регистар, депо и клиринг хартија од вредности.

Чланом 5. врши се измена у члану 187. став 3. Закона о алтернативним инвестиционим фондовима којом се смањује најнижи износ обавезне уплате појединог инвеститора у алтернативни инвестициони фонд са приватном понудом, са 50.000 евра на 10.000 евра.

Чланом 6. врши се измена у члану 190. став 1. тачка 1) Закона о алтернативним инвестиционим фондовима којом се смањује износ обавезне уплате појединог полупрофесионалног инвеститора у алтернативни инвестициони фонд приватног капитала, са 250.000 евра на 50.000 евра.

Чланом 7. врши се измена у члану 197. став 1. Закона о алтернативним инвестиционим фондовима тако што се брише „оснивање“ као облик настајања кровног фонда који није правно лице и може се само организовати. У ставу 2. овог члана врши се техничка исправка тако што се реч главни замењује речју кровни.

Чланом 8. врши се измена члана 266. Закона о алтернативним инвестиционим фондовима, где се прецизирају чланови који ће почети да се примењују од момента уласка Републике Србије у Европску унију.

Чланом 9. се прописије рок у коме ће Комисија донети подзаконска акта за спровођенје овог закона.

 Чланом 10. се прописује рок у коме ће се Централни регистар, депо и клиринг хартија од вредности организовати и ускладити своја акта са одредбама овог закона.

 Чланом 11. се прописује да је ДЗУАИФ дужан да у Регистар залоге на инвестиционим јединицама који се води код Централног регистра, депо и клиринга хартија од вредности упише залоге које су у претходном периоду уписане у регистру инвестиционих јединица који сам води.

Чланом 12. се прописује да овај закон ступа на снагу осмог дана од дана објављивања у „Службеном гласнику Републике Србије”.

1. **ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије.

1. **АНАЛИЗА ЕФЕКАТА ЗАКОНА**

**Одређење проблема које је потребно решити**

Област алтернативних инвестиционих фондова је у Републици Србији у овом тренутку регулисана Законом о алтернативним инвестиционим фондовима, који је усклађен са европским прописима у највећој мери коју дозвољава домаћи правни оквир и степен развијености домаћег тржишта у односу на светска тржишта на којима се ти прописи примењују.

Закон о алтернативним инвестиционим фондовима донет је са циљем да се прецизно уреди ова специфична врста фондова и обезбеди рационалније и сигурније пословање друштава за управљање алтренативним инвестиционим фондовима. Прописивањем могућности оснивања нових облика ових фондова и детаљнијим регулисањем ове области, створени су услови за учеснике на тржишту који у дотадашњем законском оквиру нису препознавали основ за остварење својих стратешких пословних циљева.

Истовремено, транспоновањем европских прописа који уређују алтернативне инвестиционе фондове, одредбе овог закона и подзаконских аката Комисије за хартије од вредности којима се ближе уређује примена овог закона, препознатљиве су за стране професионалне и полупрофесионалне инвеститоре јер им пружају већи степен сигурности и поверења, а самим тим чине домаће тржиште атрактивнијим за домаћа и страна улагања. То, између осталог, пружа могућност микро, малим и средњим привредним субјекатима, који представљају главне актере на тржишту Републике Србије, да обезбеде потребна финансијска средства за почетак, развој и унапређење свог пословања с обзиром да често не могу да испуне строге услове за добијање банкарских кредита.

Од почетка примене Закона о алтернативним инвестиционим фондовима до септембра 2024. године у Републици Србији је основано, односно организовано осам алтернативних инвестиционих фондова, од којих су четири отворена алтернативна инвестициона фонда и четири затворена алтернативна инвестициона фонда. С обзиром да постоји велико интересовање јавности за оснивање затворених алтернативних инвестиционих фондова са приватном понудом (нарочито приватног и предузетничког капитала), релевантне институције за примену ових прописа које су у сталној комуникацији са учесницима на тржишту, размотриле су примљене предлоге, сугестије и коментаре и процениле да би било прихватљиво прилагодити поједине износе и прагове степену развијености домаћег тржишта и платежним могућностима потенцијалних инвеститора.

Са циљем да привуче већи број потенцијалних инвеститора који би узели учешће на домаћем тржишту капитала кроз улагање у алтернативне инвестиционе фондове, Министарство финансија припремило је Нацрт закона о изменама и допунама Закона о алтернативним инвестиционим фондовима којим се, поред мањих техничких измена, предлаже и смањење износа од 50.000 евра на 5.000 евра као једног од услова које је потребно да испуни мали инвеститор како би се могао сматрати полупрофесионалним инвеститором који може да улаже у све врсте ових фондова, осим законом прописаних изузетака. На овај начин би се обезбедио већи износ средстава уложених у фондове, која друштва за управљање алтернативним инвестиционим фондом могу да пласирају у различите облике имовине, као што су, између осталог, микро, мали и средњи привредни субјекти, али и већа привредна друштва, инфраструктурни објекти и некретнине, што би допринело не само развоју домаћег тржишта капитала, већ привреде уопште, повећању запослености, а самим тим и стандарда грађана.

Исто тако, процењено је да обавезни износ уплате полупрофесионалног инвеститора у алтернативни инвестициони фонд приватног капитала није прилагођен економском стању у Републици Србији и да би, смањење обавезног износа улагања полупрофесионалног инвеститора у уделе једног алтернативног инвестиционог фонда приватног капитала са 250.000 на 50.000 евра омогућило значајнији обим активирања приватног капитала ради повећања броја инвестиција у иновативна друштва, мала и средња предузећа, као и развој домаћег тржишта капитала.

У циљу олакшавања услова за оснивање затворених фондова који имају својство правног лица и који се оснивају у форми друштва са ограниченом одговорношћу или акционарског друштва, овим изменама се повећава износ основног капитала изнад којег такви фондови морају имати дводомно управљање са 200.000 евра на 10.000.000 евра.

Закон о алтернативним инвестиционим фондовима пружа могућност успостављања залоге на инвестиционим јединицама која, између осталог, има за циљ да овај финасијски инструмент учини интересантнијим за инвеститоре јер им, осим трговања инвестиционим јединицама, пружа и могућност обезбеђења кредита или другог новчаног потраживања. С обзиром да заложно право на инвестиционим јединицама пружа већу сигурност у наплати за повериоца, док за дужника увећава способност отплате и обезбеђује већи приступ ликвидним средствима, овим нацртом се уређује увођење централизованог регистра залоге на инвестиционим јединицама код Централног регистра, депо и клиринга хартија од вредности, који ће додатно допринети правној сигурности и ефикасности приликом успостављања и наплате намирења.

 **Циљеви који се постижу његовим доношењем**

Имајући у виду услове на домаћем тржишту, циљ који треба постићи доношењем овог закона је оснивање већег броја алтернативних инвестиционих фондова и привлачење већег броја потенцијалних домаћих и страних инвеститора, односно да се домаће тржиште учини приступачнијим и атрактивнијим и да се стимулише већи број лица да улажу своја слободна финансијска средства у алтернативне инвестиционе фондове организоване у Републици Србији. Најбољи показатељи сврсисходности доношења овог закона биће број основаних или организованих алтернативних инвестиционих фондова у наредном периоду, као и укупна вредност имовине под управљањем и укупна вредност по врстама имовине у коју су уложена прикупљена средства. У складу са одредбама члана 351. Закона о тржишту капитала („Сл. глaсник РС”, број 129/21), Комисија је дужнa дa, jeднoм у шeст мeсeци, инфoрмишe Влaду o свoм рaду и крeтaњимa нa тржишту кaпитaлa, а саставни део ових извештаја су и подаци о друштвима за управљање инвестиционим фондовима, инвестиционим фондовима, структури улагања и успешности пословања инвестиционих фондова.

 **Које су друге могућности за решавање проблема?**

С обзиром да Закон о алтернативним инвестиционим фондовима уређује услове за полупрофесионалног инвеститора, услове за оснивање алтернативног инвестиционог фонда који има својство правног лица и вођење регистра инвестиционих јединица, иста материја на коју се односе ове измене, не може се регулисати на други начин.

 **Зашто је доношење акта најбоље за решавање проблема?**

Закон се односи на материју која се искључиво регулише законом.

**На кога и како ће утицати предложена решења?**

Овај закон може имати позитиван утицај на привреду Републике Србије у целости. Наиме, овај закон отвара могућност за оснивање нових друштава за управљање и оснивање и организовање нових алтернативних инвестиционих фондова, а даљим инвестирањем уложених средстава инвеститора у имовину свих облика привредних субјеката и инфраструктуре, допринело би унапређењу услова за развој привреде уопште.

 **Који су трошкови које ће примена Закона изазвати грађанима и привреди посебно малим и средњим предузећима?**

Примена овог закона неће изазвати издвајање додатних трошкова ни грађанима ни привреди.

 **Да ли позитивне последице доношења Закона оправдавају трошкове његове примене?**

Позитивне последице доношења овог закона сасвим оправдавају трошкове његове примене, јер свакако нису значајнијег обима.

Према очекивањима која се односе на поменуте директне и индиректне користи, односно позитивне последице предложених решења, процењује се да ће укупне користи далеко премашити укупне трошкове који прате спровођење овог закона.

 **Да ли се Законом подржава стварање нових привредних субјеката на тржишту и тржишна конкуренција?**

Закон пружа могућност оснивања и организовања већег броја алтернативних инвестиционих фондова, као и могућности свим привредним субјектима да на једноставнији начин и уз мање трошкове, дођу до финансијских средстава неопходних за одржавање и унапређење дотадашњег пословања, што може значајно да утиче на њихов положај на тржишту и конкурентност.

 **Да ли су све заинтересоване стране имале прилику да се изјасне о Закону?**

Приликом дефинисања одредби овог закона, активно су учествовале и усагласиле се око предложених решења, следеће институције релевантне за његову примену:

1. Министарство финансија;
2. Комисија за хартије од вредности;
3. Централни регистар, депо и клиринг хартија од вредности,

Предметним изменама и допуном закона не мења се битно режим, већ се унапређују постојећи услови за оснивање и пословање алтернативних инвестиционих фондова, односно не врше суштинске измене Закона о алтернативним инвестиционим фондовима.

 **Које ће се мере током примене Закона предузети да би се остварило оно што се доношењем Закона намерава?**

У поступку примене овог закона, Комисија је дужна да усагласи свој подзаконски акт који уређује предметну материју са одредбама овог закона.

VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ

**Члан 2.**

Поједини појмови, у смислу овог закона, имају следећа значења:

1) држава чланица - држава чланица Европске уније (у даљем тексту: ЕУ) и Европског економског простора (у даљем тексту: ЕЕП);

2) трећа држава - држава која није држава чланица у смислу тачке 1) овог става;

3) алтернативни инвестициони фонд (у даљем тексту: АИФ) - инвестициони фонд који је основан у складу са овим законом, који прикупља средства од инвеститора са намером да их инвестира у складу са утврђеном политиком улагања у корист тих инвеститора, а за који се не захтева дозвола за рад у смислу закона којим се уређује организовање и рад отворених инвестиционих фондова са јавном понудом;

4) друштво за управљање алтернативним инвестиционим фондовима (у даљем тексту: ДЗУАИФ) - правно лице са седиштем у Републици Србији (у даљем тексту: Република) чија је редовна делатност управљање једним или више АИФ-ова на основу дозволе за рад издате од стране Комисије, у складу са овим законом;

5) отворени АИФ - засебна имовина, која нема својство правног лица, коју организује и којом управља ДЗУАИФ, у своје име и за заједнички рачун чланова АИФ-а, у складу са одредбама овога закона, правила пословања и/или проспекта тог АИФ-а, када постоји обавеза његовог објављивања. Инвестиционе јединице отвореног АИФ-а откупљују се на захтев чланова, директно или посредно, из имовине отвореног АИФ-а, на начин и под условима утврђеним правилима пословања и/или проспектом АИФ-а, када постоји обавеза његовог објављивања и то пре окончања поступка ликвидације, односно престанка АИФ-а;

6) затворени АИФ је:

(1) затворени АИФ који нема својство правног лица - засебна имовина, која нема својство правног лица, коју организује и којом управља ДЗУАИФ, у своје име и за заједнички рачун чланова АИФ-а, у складу са одредбама овог закона и правилима пословања АИФ-а, а чије инвестиционе јединице на захтев чланова није могуће откупити из имовине АИФ-а. Затвореним АИФ-ом који нема својство правног лица увек управља ДЗУАИФ,

(2) затворени АИФ који има својство правног лица - правно лице основано у форми акционарског друштва или друштва са ограниченом одговорношћу, који оснива и којим управља ДЗУАИФ у његово име и за његов рачун у складу са одредбама овог закона, правилима пословања и/или проспектом АИФ-а, када постоји обавеза његовог објављивања, статутом АИФ-а, а чији се удели, односно акције у АИФ-у не могу на захтев чланова откупити из имовине АИФ-а,

(3) затворени АИФ који има својство правног лица са интерним управљањем - затворени АИФ који има својство правног лица, који управља својом имовином сам, а не преко ДЗУАИФ-а и који истовремено представља ДЗУАИФ;

7) ДЗУАИФ из државе чланице - правно лице са регистрованим седиштем у држави чланици, чија је редовна делатност управљање једним или више АИФ-ова на основу одобрења надлежног органа државе чланице;

8) ДЗУАИФ из треће државе - правно лице са регистрованим седиштем у трећој држави чија је редовна делатност управљање једним или више АИФ-ова на основу одобрења надлежног органа треће државе;

9) огранак ДЗУАИФ-а - место пословања које је део ДЗУАИФ-а, који нема својство правног лица и који обавља делатности за које је ДЗУАИФ добио дозволу за рад од Комисије. Сва места пословања, које је ДЗУАИФ са регистрованим седиштем у Републици, основао у једној држави чланици, сматрају се једним огранком;

10) огранак ДЗУАИФ-а из државе чланице, односно треће државе - сва места пословања које је ДЗУАИФ са регистрованим седиштем у једној држави чланици или трећој држави основао у било којој држави чланици, а која се у смислу овог закона сматрају једним огранком;

11) накнада која зависи од приноса - удео у добити АИФ-а који припада ДЗУАИФ-у по основу накнаде за управљање АИФ-ом, искључујући удео у добити АИФ-а који припада ДЗУАИФ-у по основу повраћаја од улагања ДЗУАИФ-а у АИФ;

12) надлежни орган - орган поједине државе чланице, односно треће државе, који је законом или прописима те државе овлашћен за издавање одобрења за оснивање и рад или надзор ДЗУАИФ-а или АИФ-а;

13) надлежни орган за депозитаре - орган поједине државе чланице или треће државе који је законом или прописима те државе овлашћен за издавање одобрења за оснивање и рад или надзор депозитара;

14) АИФ из државе чланице је:

(1) АИФ који је добио дозволу за рад или је регистрован у држави чланици у складу са законима и прописима те државе чланице,

(2) АИФ који није добио дозволу за рад или није регистрован у држави чланици, али има регистровано седиште и/или место стварног управљања у држави чланици;

15) управљање улагањима - обухвата најмање управљање портфолијом и управљање ризицима;

16) главни АИФ - АИФ у који улаже неки други АИФ или има изложеност у складу са тачком 17) овог става;

17) пратећи АИФ - сваки АИФ који улагањем у главни АИФ прати његову инвестициону политику и стратегију, на један од следећих начина:

(1) улагањем најмање 85% сопствене имовине у уделе у АИФ-у главног АИФ-а,

(2) улагањем најмање 85% сопствене имовине у више од једног главног АИФ-а, уколико такви главни АИФ-ови имају исте стратегије улагања,

(3) изложен је са најмање 85% сопствене имовине према главном АИФ-у на други начин;

18) холдинг друштво - има значење одређено законом којим се уређују привредна друштва;

19) матична држава чланица АИФ-а је:

(1) држава чланица у којој је АИФ добио дозволу за рад или је регистрован у складу са важећим националним правом, или у случају више дозвола за рад или регистрација, држава чланица у којој је АИФ први пут добио дозволу за рад или је регистрован,

(2) ако АИФ није добио дозволу за рад нити је регистрован у једној од држава чланица, држава чланица у којој АИФ има регистровано седиште и/или место стварног управљања;

20) матична држава чланица ДЗУАИФ-а - држава чланица у којој ДЗУАИФ има регистровано седиште. За ДЗУАИФ из треће државе сва позивања на "матичну државу чланицу ДЗУАИФ-а" у овом закону тумаче се као "референтна држава чланица";

21) референтна држава чланица - држава чланица одређена у складу са чланом 73. став 1. овог закона;

22) држава чланица домаћин ДЗУАИФ-а је:

(1) држава чланица, која није матична држава чланица, у којој ДЗУАИФ из државе чланице управља АИФ-овима из државе чланице,

(2) држава чланица, која није матична држава чланица, у којој ДЗУАИФ из државе чланице ставља на тржиште уделе у АИФ-у из државе чланице,

(3) држава чланица, која није матична држава чланица, у којој ДЗУАИФ из државе чланице ставља на тржиште уделе у АИФ-у из треће државе,

(4) држава чланица, која није референтна држава чланица, у којој ДЗУАИФ из треће државе управља АИФ-овима из држава чланица,

(5) држава чланица, која није референтна држава чланица, у којој ДЗУАИФ из треће државе ставља на тржиште уделе у АИФ-у из државе чланице,

(6) држава чланица, која није референтна држава чланица, у којој ДЗУАИФ из треће државе ставља на тржиште уделе у АИФ-у из треће државе;

23) европски пасош - право ДЗУАИФ-а да, на основу дозволе за рад издате од стране Комисије или надлежног органа матичне државе чланице, обавља делатност на територији других држава чланица;

24) издавалац - правно лице како је одређено законом којим се уређује тржиште капитала, а чије су хартије од вредности, односно други финансијски инструменти укључени у трговање на регулисаном тржишту, на начин који је прописан законом којим се уређује тржиште капитала;

25) правни заступник - физичко лице које има пребивалиште у Републици или правно лице које има регистровано седиште у Републици, а које је изричито овластио ДЗУАИФ из треће државе да делује у име таквог ДЗУАИФ-а из треће државе у односима са Комисијом, надлежним органима, инвеститорима, институцијама и другим уговорним странама ДЗУАИФ-а из треће државе у Републици, а у вези са обавезама ДЗУАИФ-а из треће државе на основу овог закона;

26) финансијски левериџ - свака метода помоћу које ДЗУАИФ повећава изложеност АИФ-а којим управља, било позајмљивањем новца или хартија од вредности, било заузимањем позиција са дериватима у које је уграђен финансијски левериџ, или на други начин;

27) управљање АИФ-ом - обављање најмање послова управљања улагањима за једног или више АИФ-ова;

28) стављање на тржиште - свака директна или индиректна понуда или дистрибуција инвеститорима или код инвеститора, на иницијативу ДЗУАИФ-а или у име ДЗУАИФ-а, удела у АИФ-овима којима управља;

29) нелистирано друштво - привредно друштво које има регистровано седиште у Републици и чије акције нису укључене у трговање на регулисаном тржишту, у смислу закона којим се уређује тржиште капитала;

30) нелистирано друштво из државе чланице - привредно друштво које има регистровано седиште у држави чланици и чије акције нису укључене у трговање на регулисаном тржишту, у смислу закона којим се уређује тржиште капитала;

31) главни брокер - инвестиционо друштво или други субјект који подлеже пруденцијалним прописима или сталном надзору, који нуди услуге професионалним инвеститорима првенствено ради финансирања или извршавања трансакција са финансијским инструментима као друга уговорна страна и који такође може пружати друге услуге попут салдирања и клиринга трансакција, услуга чувања, позајмљивања хартија од вредности, посебно персонализоване технологије и погодности оперативне подршке;

32) професионални инвеститор - инвеститор који испуњава услове за професионалног клијента, у смислу закона којим се уређује тржиште капитала;

33) мали инвеститор - инвеститор који није професионални инвеститор;

34) полупрофесионални инвеститор - мали инвеститор који испуњава следеће услове:

(1) за потребе улагања у уделе у АИФ-у једног АИФ-а се обавезује да једнократном уплатом уплати износ од најмање **~~50.000~~ 5.000** евра или еквивалентну вредност у другој валути, на начин прописан правилима пословања и проспектом АИФ-а, када постоји обавеза његовог објављивања,

(2) ДЗУАИФ је проценио да има довољно искуства на тржишту капитала и стручног знања да би разумео ризике улагања, као и да је улагање у АИФ, у складу са његовим инвестиционим циљевима;

35) квалификовано учешће - посредно или непосредно учешће у ДЗУАИФ-у које представља најмање 10% капитала, односно права гласа или мање учешће које омогућава остварење значајног утицаја на управљање ДЗУАИФ-ом. За утврђивање права гласа у смислу ове одредбе примењују се одредбе закона којим се уређује тржиште капитала;

36) друштво за секјуритизацију - правно лице које је основано искључиво за обављање послова секјуритизације, у складу са законом;

37) УЦИТС фонд - субјект за заједничка улагања у преносиве хартије од вредности у складу са законом који уређује отворене инвестиционе фондове са јавном понудом;

38) депозитар - кредитна институција која пружа услуге депозитара дефинисане чланом 158. овог закона;

39) члан, односно акционар АИФ-а - физичко или правно лице које је законити ималац удела у АИФ-у на чије име и за чији рачун су регистровани удели, односно акције АИФ-а, односно за чији рачун се воде инвестиционе јединице у регистру инвестиционих јединица АИФ-а;

40) инвестициона јединица - слободно преносиви дематеријализован финансијски инструмент који представља сразмерни обрачунски удео у укупној нето имовини отвореног АИФ-а, односно затвореног АИФ-а који нема својство правног лица;

41) удео у АИФ-у - удео, односно акција у затвореном АИФ-у који има својство правног лица, односно инвестициона јединица у отвореном АИФ-у, односно затвореном АИФ-у који нема својство правног лица;

42) проспект - основни документ АИФ-а који потенцијалним инвеститорима пружа потпуне и јасне информације за доношење основане одлуке о улагању у АИФ;

43) кључне информације за инвеститора - документ АИФ-а који садржи одговарајуће информације о најважнијим карактеристикама АИФ-а, као што су врсте улагања и могући ризици, а које су јасно назначене као кључне и омогућавају инвеститорима да разумеју врсте и значај ризика, уз оцену последица стицања удела у АИФ-у, а на који се сходно примењују одредбе закона којим се уређују отворени инвестициони фондови са јавном понудом;

44) члан управе - директор, члан одбора директора, извршни директор, члан извршног одбора или члан надзорног одбора у смислу закона којим се уређују привредна друштва;

45) портфолио АИФ-а - имовина у коју АИФ улаже у складу са одредбама овог закона;

46) Европски фонд предузетничког капитала (Еуропеан Вентуре Цапитал Фунд - ЕуВЕЦА) - ознака коју може користити ДЗУАИФ у односу на квалификовани фонд предузетничког капитала који је дефинисан прописом ЕУ о европским фондовима предузетничког капитала;

47) Европски фонд социјалног предузетништва (Еуропеан социал ентрепренеурсхип фунд - ЕуСЕФ) - ознака коју може користити ДЗУАИФ у односу на квалификовани фонд предузетничког капитала који је дефинисан прописом ЕУ о европским фондовима за социјално предузетништво;

48) јавна понуда - свако обавештење дато у било ком облику и на било који начин упућено свим потенцијалним инвеститорима, које садржи довољно информација о условима понуде и о понуђеним уделима у АИФ-у на основу којих се инвеститор може одлучити на куповину тих удела;

49) приватна понуда - свако обавештење дато у било ком облику и на било који начин упућено професионалним и/или полупрофесионалним инвеститорима, које садржи довољно информација о условима понуде и понуђеним уделима у АИФ-у на основу којих се инвеститор може одлучити на куповину тих удела, а које је по некој својој карактеристици условљено (нпр. минималним износом улагања, циљаном групом инвеститора или бројем инвеститора);

50) релевантно лице - лице које у односу на ДЗУАИФ представља:

(1) лице на руководећој позицији у ДЗУАИФ-у, лице које је члан, односно акционар ДЗУАИФ-а, лице које је члан надзорног одбора или лице које је прокуриста ДЗУАИФ-а,

(2) лице на руководећој позицији, члан надзорног одбора или прокуриста у затвореном АИФ-у који има својство правног лица,

(3) лице на руководећој позицији у правном лицу на које је ДЗУАИФ делегирао своје послове, лице на руководећој позицији или члан друштва овлашћеног за понуду и дистрибуцију удела у АИФ-у,

(4) лице које је запослено у ДЗУАИФ-у, лице које је запослено у правном лицу на које је ДЗУАИФ делегирао своје послове или лице које је запослено у правном лицу овлашћеном за понуду и дистрибуцију удела АИФ-а, а које је укључено у делатности које ДЗУАИФ обавља,

(5) сва друга физичка лица која обављају услуге за ДЗУАИФ, односно лица која су ангажована од стране ДЗУАИФ-а, а која су укључена у делатности које ДЗУАИФ обавља;

51) лична трансакција - трансакција финансијским инструментима која је извршена од стране или у име релевантног лица, под условом да је испуњен бар један од следећих критеријума:

(1) релевантно лице делује изван делокруга активности које обавља у професионалном својству,

(2) трансакција је извршена за рачун једног од следећих лица:

- релевантног лица,

- лица са којим је релевантно лице блиско повезано у смислу закона којим се уређује тржиште капитала,

- лица са којим је релевантно лице у родбинској вези а са њим дели исто домаћинство бар годину дана на дан када је лична трансакција извршена, или

- лица чији је однос с релевантним лицем такве природе да релевантно лице има непосредан или посредан материјални интерес од исхода трансакције, а који не представља провизију или накнаду за извршење трансакције;

52) трајни носач података - средство које омогућава трајно чување података, тако да се чуваним подацима увек може приступити и да се чувани подаци могу репродуковати у неизмењеном облику у периоду који одговара сврси чувања.

Појмови: регулисано тржиште, мултилатерална трговачка платформа (МТП), ОТЦ тржиште, клиринг, салдирање, инсајдерска информација, блиска повезаност, контрола, финансијски инструмент, инструменти тржишта новца, преносиве хартије од вредности, кредитна институција, матично друштво, зависно друштво и правне последице осуде имају значење одређено законом којим се уређује тржиште капитала.

**Члан 101.**

Затворени АИФ који има својство правног лица, а који је основан у форми акционарског друштва мора имати статут, оснивачки акт и правила пословања АИФ-а, а ако се његове акције нуде јавном понудом мора имати и проспект.

Статут затвореног АИФ-а који има својство правног лица, а који је основан у форми акционарског друштва садржи одредбе прописане законом којим се уређују привредна друштва и циљеве улагања АИФ-а.

Затворени АИФ који има својство правног лица, а који је основан у форми акционарског друштва обавља делатност прикупљања новчаних средстава понудом акција у складу са правилима пословања АИФ-а, проспектом када постоји обавеза његовог објављивања и статутом, и ту делатност, као претежну делатност, уписује у регистар привредних субјеката.

Када се нуде акције затвореног АИФ-а који има својство правног лица, а који је основан у форми акционарског друштва, ДЗУАИФ је дужан поступати у складу с одредбама закона који уређује тржиште капитала.

На упис и уплату акција затвореног АИФ-а који има својство правног лица, а који је основан у форми акционарског друштва, примењују се одредбе закона којим се уређују привредна друштва и закона који уређује тржиште капитала.

Акције затвореног АИФ-а који има својство правног лица, а који је основан у форми акционарског друштва уплаћују се у новцу и морају се у целости уплатити на привремени рачун таквог АИФ-а пре регистрације оснивања затвореног АИФ-а који има својство правног лица или пре повећања основног капитала.

Акције затвореног АИФ-а издају се у дематеријализованој форми, гласе на име и акционарима дају права утврђена овим законом, законом којим се уређују привредна друштва, правилима пословања АИФ-а, проспектом када постоји обавеза његовог објављивања и статутом.

Затворени АИФ који има својство правног лица, а који је основан у форми акционарског друштва мора имати дводомно управљање уколико основни капитал прелази износ од **~~200.000~~ 10.000.000** евра.

**Члан 102.**

Затворени АИФ који има својство правног лица, а који је основан у форми друштва са ограниченом одговорношћу мора имати оснивачки акт и правила пословања АИФ-а.

Оснивачки акт затвореног АИФ-а који има својство правног лица, а који је основан у форми друштва са ограниченом одговорношћу садржи одредбе прописане законом којим се уређују привредна друштва и циљеве улагања АИФ-а.

Затворени АИФ који има својство правног лица, а који је основан у форми друштва са ограниченом одговорношћу обавља делатност прикупљања новчаних средстава приватном понудом удела и улагања тих средстава у складу са законом и правилима пословања АИФ-а, па ту делатност, као предмет пословања, уписује у регистар привредних субјеката.

На стицање удела у затвореном АИФ-у који има својство правног лица, а који је основан у форми друштва са ограниченом одговорношћу, примењују се одредбе закона који регулише привредна друштва.

Основни капитал затвореног АИФ-а који има својство правног лица, а који је основан у форми друштва са ограниченом одговорношћу мора у целости да се уплати на привремени рачун таквог АИФ-а пре регистрације оснивања затвореног АИФ-а који има својство правног лица, а који је основан у форми друштва са ограниченом одговорношћу у регистар привредних субјеката или пре повећања основног капитала**.**

Затворени АИФ који има својство правног лица, а који је основан у форми друштва са ограниченом одговорношћу мора имати дводомно управљање уколико основни капитал прелази износ од **~~200.000~~ 10.000.000** евра.

**ЗАЛОГА НA ИНВEСТИЦИOНИМ JEДИНИЦAМA**

ЧЛAН 115А.

НA ИНВEСТИЦИOНOJ JEДИНИЦИ МOЖE СE УПИСAТИ СAМO JEДНO ЗAЛOЖНO ПРAВO.

ДЗУАИФ УПИСУЈЕ ЗАЛОЖНО ПРАВО НА ИНВЕСТИЦИОНОЈ ЈЕДИНИЦИ АИФ-А У РЕГИСТАР ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА КОЈИ ВОДИ ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ, У СКЛАДУ СА ОВИМ ЗАКОНОМ, ПОДЗАКОНСКИМ АКТОМ КОМИСИЈЕ И ПРАВИЛИМА ПОСЛОВАЊА ЦЕНТРАЛНОГ РЕГИСТРА, ДЕПО И КЛИРИНГА ХАРТИЈА ОД ВРЕДНОСТИ.

AКO НA ИНВEСТИЦИOНOJ JEДИНИЦИ ПOСТOJИ УПИСАНО ЗАЛОЖНО ПРАВО, ИНВEСТИЦИOНOМ JEДИНИЦOМ СE МOЖE РAСПOЛAГAТИ (КУПОПРОДАЈА И ПОКЛОН) СAМO AКO JE С ТИМ СAГЛAСНO ЛИЦE У ЧИJУ КOРИСТ ЈЕ ПРЕДМЕТНО ЗАЛОЖНО ПРАВО УПИСАНО.

ЦЕНТРАЛНИ РЕГИСТАР, ДЕПО И КЛИРИНГ ХАРТИЈА ОД ВРЕДНОСТИ ПОДАТКЕ ИЗ РЕГИСТРА ЗАЛОГЕ НА ИНВЕСТИЦИОНИМ ЈЕДИНИЦАМА ЧУВА КАО ПОСЛОВНУ ТАЈНУ И ДОСТАВЉА ИХ, НА ОСНОВУ ЗАХТЕВА:

1) ЧЛАНУ, И ТО САМО ПОДАТКЕ КОЈИ СЕ ОДНОСЕ НА ТОГ ЧЛАНА;

2) ДЕПОЗИТАРУ;

3) ЛИЦУ КОЈЕ ДОКАЖЕ ПРАВНИ ИНТЕРЕС;

4) ПРАВОСУДНИМ И УПРАВНИМ ОРГАНИМА, КАО И ДРУГИМ ЛИЦИМА У ОКВИРУ ОВЛАШЋЕЊА, А У СКЛАДУ СА ЗАКОНОМ.

РAСПOЛAГAЊE ИНВEСТИЦИOНИМ JEДИНИЦAМА СУПРOТНO OДРEДБИ OВOГA ЧЛAНA JE НИШТAВO.

КОМИСИЈА УВЕК ИМА ПРАВО УВИДА У РЕГИСТАР ЗАЛОГЕ НА ИНВЕСТИЦИОНИМ ЈЕДИНИЦАМА.

КОМИСИЈА СВОЈИМ АКТОМ БЛИЖЕ УРЕЂУЈЕ УПИС ЗАЛОЖНОГ ПРАВА НА ИНВЕСТИЦИОНОЈ ЈЕДИНИЦИ АИФ-А У РЕГИСТАР ЗАЛОЖНОГ ПРАВА НА ИНВЕСТИЦИОНИМ ЈЕДИНИЦАМА И МОГУЋНОСТ ПРИСТУПА ПОДАЦИМА ИЗ ОВОГ РЕГИСТРА.

**Члан 187.**

ДЗУАИФ је дужан да у правилима пословања АИФ-а са приватном понудом пропише:

1) инвестициону стратегију и циљеве АИФ-а;

2) врсту имовине у које АИФ може да улаже, технике за ефикасно управљање имовином које може користити и ограничења улагања;

3) управљање ризицима за појединачни АИФ, профил ризичности АИФ-а и степен диверсификације ризика улагања;

4) услове у којима АИФ може користити финансијски левериџ, врсту, извор и ниво дозвољеног финансијског левериџа, повезаних ризика, свих ограничења у вези са коришћењем финансијског левериџа, свих поступака у вези поновне употребе колатерала и имовине, као и максималног нивоа финансијског левериџа који ДЗУАИФ има право да користи за АИФ.

ДЗУАИФ може у правилима пословања АИФ-а са приватном понудом да пропише:

1) најмањи или највећи допуштени број инвеститора;

2) постојање одбора који чине представници инвеститора, послове које исти обавља, начин рада и број чланова одбора;

3) рок за приступ нових инвеститора АИФ-у, уколико је АИФ основан на одређено време.

Најнижи износ обавезне уплате појединог инвеститора у АИФ са приватном понудом је **~~50.000~~ 10.000** евра, на начин како је прописано правилима пословања АИФ-а.

**Члан 190.**

Полупрофесионали инвеститор у АИФ-у приватног капитала је мали инвеститор:

1) који се за потребе улагања у уделе једног АИФ-а приватног капитала обавезује да уплати укупно минимално **~~250.000~~ 50.000** евра или еквивалентну новчану вредност, на начин како је прописано правилима пословања АИФ-а;

2) за који ДЗУАИФ процени да инвеститор поседује довољно искуства и стручног знања да је способан да разуме укључене ризике и да је улагање у АИФ приватног капитала у складу са његовим инвестиционим циљевима.

Полупрофесионалним инвеститорима у АИФ-у приватног капитала сматрају се релевантна лица у односу на ДЗУАИФ, уколико су исти инвеститори у АИФ-у којима тај ДЗУАИФ управља, и на њих се не примењују одредбе става 1. овог члана.

На процену примерености из става 1. тачка 2) овог члана сходно се примењује члан 178. овог закона.

**Члан 197.**

ДЗУАИФ је дужан да добије дозволу Комисије за **~~оснивање, односно~~**организовање и управљање кровним АИФ-ом, као и дозволу за оснивање, односно организовање и управљање сваким подфондом кровног АИФ-а.

Након оснивања, односно организовања кровног АИФ-а, ДЗУАИФ може, уз дозволу Комисије, накнадно основати нове подфондове које ће укључити у наведени **~~главни~~ КРОВНИ** АИФ, при чему је дужан придржавати се одредбе члана 199. став 2. овог закона.

ДЗУАИФ који управља са најмање два АИФ-а може основати кровни АИФ из постојећих АИФ-ова претварањем тих фондова у подфондове и укључивањем истих у кровни АИФ.

На захтев за оснивање кровног АИФ-а и подфондова сходно се примењују одредбе овог закона које се односе на оснивање АИФ-ова.

**Члан 266.**

Одредбе члана 1. став 2. тач. 2) и 3), члана 2. став 1. тач. 7), 10), 14), 19) до 23), 25), 30), 31), 46) и 47), члана 6, члана 9. став 9, члана 10. тач. 3) и 4), члана 13. ст. 2. и 3, члана 15. став 2. тач. 5) и 6), члана 16. ст. 4. и 5, члана 19, члана 22. ст. 4. и 6, члана 27. став 5, члана 37. став **~~2.~~ 3**, члана 39. став 3, члана 40. ст. 5. до 7, члана 42. став 3, члана 43. став 3, члана 44. ст. 3. и 10, члана 45. став 4, члана 53. став 5, члана 54. став 3, члана 56. став 5, члана 57. став 2, члана 58, члана 59. став 3, чл. 63. до 70, члана 71. став 1. тач. 2) и 3), чл. 72. до 86, члана 95. став 3, члана 111. став 5, члана 116. став 6, члана 123. став 6. тачка 4), члана 124. став 4, члана 129. став 3, члана 130. став 4, члана 131, члана 134. став 2, члана 139. став 1. тач. 18) и 30), члана 142. став 2, члана 144. став 4, члана 145. ст. 3. до 5, члана 146. став 1. тачка 1), ст. 4, 6. и 7, члана 147. ст. 3, 5. до 12, члана 148. став 12, чл. 153. и 154, члана 155. ст. 2, 5, став 9. тачка 2) и ст. 10. до 12, члана 160. став 1. тач. 2), став 2. тач. 1) и став 3, члана 163. ст. 3, 4. и 6, члана 166. став 4. тач. 2) и став 7**~~, члана 175. став 3. и 4~~**, члана 186. став 1. тачка 2) подтач. (7) и (8) и став 2, члана 203. ст. 3. до 5, члана 205. став 3, члана 213. став 5. тачка 3), члана 217. став 1. тачка 2), члана 226. став 3. тач. 3) до 8), члана 227. став 2, члана 229, члана 232. став 1. тачка 5), чл. 233. до 235, чл. 238. до 241, члана 243, чл. 246. до 249, члана 250. став 2, чл. 251. и 252, члана 253. ст. 3. и 4, члана 254, члана 256. став 1. тач. 7) до 15) и 17) до 19), члана 258. став 1. тачка 1), члана 259. став 1. тач. 4), 20) до 24), 26) до 28) и 44) и члана 260. став 1. тачка 6) овог закона почеће да се примењују од дана пријема Републике Србије у ЕУ.